Waqt li kien qiegħed jindirizza l-Kungress Reġjonali: Għawdex Mutur Ekonomiku, il-Ministru tas-Saħħa Chris Fearne ħabbar kif fi tmiem il-ġimgħa li ġejja se jkun qiegħed fi triqtu lejn Boston, l-Istati Uniti, biex ikun iffinalizzat ftehim ma' Harvard li permezz tiegħu se jkunu qed jingħataw pariri lill-management tal-Isptar Ġenerali ta' Għawdex. Dr Fearne, li flimkien mal-Ministri Evarist Bartolo u Edward Zammit Lewis indirizza l-kungress reġjonali, sostna li l-pariri se jkunu qed jingħataw kemm f'dak li għandu x'jaqsam mal-imaniġġjar tal-isptar, it-taħriġ tal-ħaddiema u anke l-użu tal-apparat mediku. Dan kollu se jkun qed jikkontribwixxi lejn sptar li jkun aqwa minn Mater Dei, hekk kif l-għan ta' dan il-ftehim huwa li Għawdex ikun rikonoxxut bħala wieħed mill-aqwa sptarijiet fid-dinja bl-aqwa standards. Il-Ministru tas-Saħħa tkellem ukoll fuq il-ħidma li saret biex ma jibqgħux mediċini out of stock permezz ta' sistemi ġodda li bdew jitħaddmu, filwaqt li għamel referenza għax-xogħol li se jsir fl-Isptar Ġenerali ta' Għawdex li, minn sptar li għandu 291 sodda, se jkun żviluppat għal sptar b'450 sodda, li 100 minnhom se jmorru għat-turiżmu mediku. Dr Fearne fisser kif it-turiżmu mediku se jfisser li tkompli ddur ir-rota ekonomika ta' Għawdex, kif se jsir ukoll permezz tal-iskola medika Barts li se tkun qed tiġbed numru ta' studenti lejha. Chris Fearne ssokta jgħid li diġà beda x-xogħol fuq it-testing tal-art u l-konkrit fl-Isptar Ġenerali ta' Għawdex, filwaqt li semma kif se jkun miftuħ ċentru ta' simulazzjoni u speċjalizzazzjoni għat-tobba u speċjalisti kemm Maltin u barranin fl-Isptar Ġenerali ta' Għawdex. Żieda ta' 60% fin-numru ta' turisti li żaru Għawdex meta wieħed iqabbel l-ewwel kwart tas-sena tal-2012 ma' tal-2016 Min-naħa tiegħu l-Ministru tat-Turiżmu Edward Zammit Lewis tkellem fuq kif minn studju li sar, ħareġ kif wieħed minn kull ħames jobs ġenerati f'Għawdex, wieħed minnhom huwa relatat direttament mat-turiżmu. Zammit Lewis issokta jgħid li fl-2015 f'Għawdex kien hawn miljun viżitatur, li huwa rekord assolut, u meta wieħed iqabbel din iċ-ċifra ma' dik tal-2014, wieħed isib li kien hemm żieda ta' 8%. Dr Zammit Lewis stqarr ukoll li kien hemm żieda ta' 14% tat-turisti li qattgħu ljieli f'Għawdex; dan apparti dawk li ġew hawn għal ġurnata biss. L-istagjonalità hija importanti; għal Għawdex huwa importanti li jkun hawn xitwa tajba. Filifatt, fl-ewwel kwart ta' din is-sena kien hawn 140,000 viżitatur li żaru Għawdex spjega l-Ministru Zammit Lewis; ċifra li tfisser tkabbir ta' 30%. Dr Zammit Lewis sostna li meta tqabbel l-ewwel tliet xhur tal-2012 mal-ewwel tliet xhur tal-2016, il-qabża kienet ta' 60%, u dan kien grazzi għall-isforz ta' kulħadd. Il-Ministru tat-Turiżmu tkellem ukoll fuq l-isfida li jkunu mħajra aktar studenti Għawdxin li jmorru għal karriera fil-qasam tat-turiżmu filwaqt li semma kif huwa konvint li, sal-aħħar tal-2018, f'Għawdex isir proġett bil-flus miġbura mill-ekokonribuzzjoni li se tidħol fis-seħħ mill-1 ta' Ġunju, ekokontribuzzjoni li se tħalli €6 miljun fis-sena. L-istorja tas-suċċess għal Għawdex huwa li hawn Gvern iffukat fuq Għawdex. Irridu nibqgħu naħdmu biex Għawdex ikun destinizzjoni turistika għal rasu u mhux second division wara Malta, sostna Zammit Lewis. Fl-aħħar nett, il-Ministru tal-edukazzjoni u x-xogħol, Evarist Bartolo qal li f'dawn it-tliet snin ħdimna tajjeb kemm fil-qasam edukattiv u kemm fil-qasam tax-xogħol. It-tkabbir ekonomiku fl-aħħar tliet snin u l-ħolqien tax-xogħol ħadu spinta 'l quddiem filwaqt li beda jerġa' jersaq investiment ġdid lejn Għawdex. Minkejja dan, xorta mhux kuntenti b'dan biss; hemm bżonn anke li nkomplu noħolqu l-impjiegi, li jkun hemm investimenti fit-tul li jfissru aktar sostenibbiltà, stqarr Evarist Bartolo. Il-Ministru Bartolo tkellem ukoll fuq ix-xogħol li sar fil-qasam edukattiv fil-gżira Għawdxija f'kull livell, kemm dak primarju, sekondarju u anke sixth form.